Mill-bidu tal-2017, il-bini Europa jsir id-dar taż-żewġ istituzzjonijiet li jirrappreżentaw lill-istati membri tal-UE: il-Kunsill tal-Unjoni Ewropea u l-Kunsill Ewropew. Dwar il-bini s-Segretarju ġenerali tal-Kunsill, Jeppe Tranholm-Mikkelsen, qal: "Europa huwa d-dar tal-istati membri fejn il-mexxejja u l-ministri ser jibdew jiltaqgħu biex isawru l-ġejjieni tal-Unjoni Ewropea. Dan jipprovdi liż-żewġ istituzzjonijiet, il-Kunsill Ewropew u l-Kunsill tal-UE, bl-ispazju addizzjonali u l-faċilitajiet moderni li jeħtieġu. Ser jagħtina aktar flessibbiltà u effiċjenza fl-organizzazzjoni ta' aktar minn 6000 laqgħa fis-sena." Il-bini Europa, li jinsab fil-qalba tad-distrett Ewropew, jgħaqqad parti ġdida, struttura f'forma innovattiva ta' lanterna ddisinjata mill-konsorzju ta' Samyn and Partners (Belġju), Studio Valle Progettazioni (Italja) u Buro Happold (Renju Unit), ma' sezzjoni rinnovata tal-blokk A tal-bini Résidence Palace, kumpless Art Deco parzjalment imdaħħal fil-lista ta' bini protett, iddisinjat mill-arkitett Michel Polak fl-1922. Europa nbena f'konformità mal-prinċipji tal-iżvilupp sostenibbli. Il-bini tfassal b'sistemi moderni li jirregolaw id-dawl, l-umdità u t-temperatura. Jinkludi wkoll karatteristiċi ekoloġiċi bħal pannelli solari jew sistema ta' ġbir tal-ilma tax-xita biex jipprovdi għall-faċilitajiet sanitarji. Il-kostruzzjoni ta' Europa ġiet deċiża fl-2004 mill-Presidenti u l-Prim Ministri Ewropej fil-kuntest, l-ewwel nett, tat-tkabbir u, it-tieni, tad-deċiżjoni li s-summits Ewropej kollha jsiru fi Brussell minflok fl-istati membri. Minn dakinhar, il-Kunsill beda jospita wkoll summits multilaterali u bilaterali u, bħala parti mill-evoluzzjoni istituzzjonali tal-UE mill-2009 'l hawn, l-uffiċċji tal-President permanenti tal-Kunsill Ewropew. Il-bini diġà qed jintuża parzjalment u ser jibda jopera b'mod sħiħ fil-bidu tal-2017. Jum miftuħ għall-pubbliku ġenerali Nhar is-Sibt 10 ta' Diċembru 2016, Europa ser jiftaħ il-bibien tiegħu għall-pubbliku, primarjament mill-belt u l-pajjiż ospitanti. Kważi 2000 ċittadin irreġistraw għal żjara ggwidata tal-bini, qabel ma l-mexxejja u l-ministri tal-UE jiskopruh huma nfushom is-sena d-dieħla. Iż-żjarat issa huma kollha mimlijin. Hemm opportunitajiet limitati għall-media biex tkopri l-avveniment. Kwalunkwe talba f'dan ir-rigward trid issir minn qabel lis-servizz għall-istampa tal-Kunsill.